ამტყელის ქედი
ამტყელის ქედი — ქედი საქართველოში, გულრიფშის მუნიციპალიტეტში. წარმოადგენს აფხაზეთის კავკასიონის სამხრეთ კალთაზე გაწოლილ განედურ ქედს. ჯამპალის მარცხენა შენაკადის — არვაშისა და კოდორის მარჯვენა შენაკადის — უჩქურიის ზემოთის წყალგამყოფი. უმაღლესი წერტილია მთა ამტყელი (2336 მ). აგებულია მესამეული კირქვებითა და მერგელებით. კალთები ციცაბოა, ზოგან ქარაფოვანი. შემოსილია ტყით. თხემზე სუბალპური მდელოებია.